It-tama fiergħa fit-tempju Il-kelma li ġiet lil Ġeremija mill-Mulej: "Mur oqgħod f'bieb it-tempju tal-Mulej u hemmhekk xandar din il-kelma u għid: 'Isimgħu l-kelma tal-Mulej, nies kollha ta' Ġuda, intom li tidħlu minn dawn il-bibien biex tinxteħtu taduraw il-Mulej. Dan jgħid il-Mulej tal-eżerċti, Alla ta' Iżrael: Tejbu l-imġiba tagħkom u għemilkom, u jiena nħallikom tgħixu f'dan il-post. Isserrħux raskom bi kliem qarrieq, u tgħidu: hawn hu t-tempju tal-Mulej, it-tempju tal-Mulej, it-tempju tal-Mulej. Għax jekk tassew ittejbu l-imġiba tagħkom u għemilkom, jekk tassew tagħmlu l-ġustizzja bejn bniedem u sieħbu, jekk ma taħqrux il-barrani, l-iltim u l-armla , u ma xxerrdux demm bla ħtija f'dan il-post, u ma tmorrux wara allat oħra bi ħsara għalikom stess, jiena nħallikom tgħixu f'dan il-post, fl-art li tajt lil missirijietkom minn dejjem għal dejjem. "Imma intom isserrħu raskom bi kliem qarrieq u bla fejda; tisirqu, toqtlu, taqgħu fiż-żina, taħilfu fil-falz, taħarqu l-inċens quddiem Bagħal, tmorru wara allat oħra li ma tafuhomx, u mbagħad tiġu u tieqfu quddiemi f'din id-dar li fuqha ssejjaħ ismi, u tgħidu: 'Aħna salvi,' mhux ħlief biex tissuktaw f'dawn l-għemejjel mistkerrha kollha. Huwa din id-dar li fuqha ssejjaħ ismi, saret xi għar tal-ħallelin f'għajnejkom? Araw, dan rajtu jiena nnifsi, oraklu tal-Mulej. "Morru fil-post li kelli f'Silo , fejn fil-bidu qegħedt ismi jgħammar fih, araw x'għamiltilha minħabba l-ħażen tal-poplu tiegħi Iżrael! U issa, għax għamiltu dawn l-għemejjel kollha, oraklu tal-Mulej, u ma ridtux tisimgħu meta ħabrikt biex inkellimkom, u ma weġibtux meta sejjaħtilkom, jiena se nagħmel ma' dan is-santwarju li jien tajt lilkom u lil missirijietkom, li fuqu ssejjaħ ismi, u li bih isserrħu raskom, dak li għamilt f'Silo. Inkeċċikom minn quddiemi, kif keċċejt lil ħutkom, in-nisel kollu ta' Efrajm. L-abbużi fit-tempju "U int titlobx għal dan il-poplu, tgħollix leħnek u titlobx għalihom; tidħolx għalihom quddiemi, għax ma nisimgħekx. Ma tarax x'inhuma jagħmlu fl-ibliet ta' Ġuda u fit-toroq ta' Ġerusalemm? It-tfal jiġbru l-ħatab, il-missirijiet iqabbdu n-nar, u n-nisa jagħġnu biex jagħmlu l-ftajjar għas-sultana tas-sema , u jsawbu l-libazzjonijiet lil allat oħra biex jinkuni. Huwa lili li jinku, oraklu tal-Mulej, jew lilhom infushom qegħdin jinku, għall-mistħija tagħhom? Għalhekk dan jgħid Sidi l-Mulej: 'Araw, il-qilla tiegħi u l-għadab tiegħi jissawbu fuq dan is-santwarju, fuq in-nies u fuq il-bhejjem, fuq is-siġar tar-raba', u fuq il-frott tal-art: jixgħel u ħadd ma jitfih.' " Dan jgħid il-Mulej tal-eżerċti, Alla ta' Iżrael: "Żidu l-vittmi maħruqa u s-sagrifiċċji, kulu wkoll laħamhom. Dwar sagrifiċċji u vittmi , jien ma għedt xejn lil missirijietkom u lanqas ma ordnajtilhom xejn dakinhar li ħriġthom mill-art tal-Eġittu. Dan hu l-kmand li tajt lill-poplu tiegħi u għedtilhom: 'Isimgħu minn kliemi, u jiena nkun Alla tagħkom, u intom tkunu l-poplu tiegħi, u imxu fit-triq kollha li qiegħed nordnalkom, għall-ġid tagħkom.' Iżda huma ma semgħux, ma tawx widen; imxew skont il-fehmiet tagħhom, skont l-ebusija tal-qalb ħażina tagħhom; marru lura flok 'il quddiem. Minn mindu missirijiethom ħarġu mill-Eġittu sal-lum, bgħattilhom il-qaddejja kollha tiegħi, il-profeti; kuljum ħabrikt li nibgħathomlkom. B'danakollu qatt ma semgħu minni, qatt ma taw widen, anzi webbsu rashom, għamlu agħar minn missirijiethom. U int tgħidilhom dan kollu, imma ma jisimgħux minnek; issejħilhom, iżda ma jweġbukx. Inti tgħidilhom: 'Dan hu l-ġens li ma jismax leħen il-Mulej Alla tiegħu, li ma jilqax il-korrezzjoni. Is-sewwa għab u tbiegħed minn fommhom.' Aqta' xagħrek u armih! Għolli leħnek u okrob fuq l-għoljiet! Għax rema l-Mulej u nesa n-nisel li għaddbu. Kastig tal-biża' "Għax għamlu l-ħażen f'għajnejja wlied Ġuda, oraklu tal-Mulej. Qiegħdu l-allat moqżieża fid-dar li fuqha jissejjaħ ismi biex ikasbruha. U bnew is-santwarju ta' Tofet li hemm fil-wied ta' Ben Ħinnom, u hemm ħarqu 'l uliedhom subien u bniet, ħaġa li jiena ma qabbadthomx, u lanqas qatt ma ġiet f'rasi. Għalhekk, araw, għad jiġi żmien, oraklu tal-Mulej, ma jissejjaħx aktar Tofet jew Wied Ben Ħinnom imma Wied il-Qatla. Għad jidfnu f'Tofet, għax ma jkunx hemm post ieħor. U l-iġsma mejta ta' dan il-poplu jkunu ikel għat-tajr tal-ajru u għall-bhejjem tal-art, u ma jkunx hemm min igerrixhom. U jien insikket fl-ibliet ta' Ġuda u fit-toroq ta' Ġerusalemm għajjat il-ferħ u għajjat l-hena, leħen l-għarus u leħen l-għarusa, għax ħerba ssir mill-pajjiż.